# காந்தி டாக்ஸ்

| *காந்தி டாக்ஸ்* |
| --- |
| திரைப்பட பதாகை |
| இயக்கம் | கிஷோர் பாண்டுரங் பேலேகர் |
| தயாரிப்பு | * இராஜேஷ் கேஜிரிவால்
* கிஷோர் பாண்டுரங் பேலேகர்
 |
| கதை | கிஷோர் பாண்டுரங் பேலேகர் |
| இசை | ஏ. ஆர். ரகுமான் |
| நடிப்பு | * விஜய் சேதுபதி
* அரவிந்த்சாமி
* அதிதி ராவ் ஹைதாரி
* சித்தார்த் ஜாதவ்
 |
| ஒளிப்பதிவு | கரண் பி. இரவத் |
| படத்தொகுப்பு | ஆசிஸ் மாத்ரே |
| கலையகம் | ஜீ ஸ்டுடியோஸ் கியூரியஸ் மூவிமில் |
| வெளியீடு | 2023 (2023) (இந்திய சர்வதேச திரைப்பட விழா) 30 சனவரி 2026 (இந்திய திரையரங்கள்) |
| ஓட்டம் | 130 நிமிடங்கள் |
| நாடு | இந்தியா |
| மொழி | மெளனப்படம் |

**காந்தி டாக்ஸ்** என்பது 2026இல் வெளிவந்த உரையாடல் இல்லாத திரைப்படம் ஆகும். விஜய் சேதுபதி, அரவிந்த்சாமி, அதிதி ராவ் ஹைதாரி, சித்தார்த் ஜாதவ் ஆகியோர் நடித்துள்ளனர். 2023 ஆம் ஆண்டு நடைப்பெற்ற 54வது இந்திய சர்வதேச திரைப்பட விழாவில் இப்படம் திரையிடப்பட்டது. ஏ. ஆர். ரகுமான் இசையமைத்துள்ளார்.

சனவரி 30, 2026 அன்று திரையரங்குகளில் வெளியானது.

## கதைச் சுருக்கம்

மும்பையில் புறாக்கூடு போன்ற சிறிய குடியிருப்பில் வசித்து வருகிறார் மகாதேவ். வயதான, நோய்வாய்ப்பட்ட தாயுடன் வாழ்ந்து வருகிறான். பல ஆண்டுகளாக வேலை தேடி அலைந்தாலும் வேலை கிடைக்காமல் இருக்கிறது. இறந்து போன தந்தையின் அரசு வேலையை பெறுவதற்காக முயற்சிக்கிறான். ஆனால், லஞ்சம் கொடுக்க முடியாததால் அந்த வேலையும் கிடைக்காமல் போகிறது. ஒரு நேர உணவுக்கே கஷ்டப்படும் நிலையில் இருக்கிறான். எதிர் வீட்டில் வசிக்கும் பெண்ணை காதலிக்கிறான்.

மற்றொரு பக்கம், மும்பையில் செல்வந்தராக வாழ்ந்து வருகிறார் மோகன் போஸ்மேன். பெரும் வணிக சாம்ராஜ்யத்தை நடத்தி வருகிறார். திடீரென, வணிக எதிரிகளின் சூழ்ச்சியால் அவரின் வணிகம் வீழ்ச்சி அடையத் தொடங்குகிறது. அவரின் கனவுத் திட்டம் தீயில் எரிந்து சாம்பலாகிறது. சொத்துகள் பறிமுதல் செய்யப்படுகின்றன. முதலீட்டாளர்கள் கடனுக்காக நெருக்கடி கொடுக்கத் தொடங்குகின்றனர். பெரும் கடன் சுமையில் சிக்கித் தவிக்கிறார்.

வறுமையில் வாடும் மகாதேவ், செல்வந்தர் போஸ்மேனிடம் இருந்து பணத்தை திருடலாம் என்று திட்டமிடுகிறான். அவரது பங்களாவிற்குள் நுழைகிறான். அதே நேரத்தில், போஸ்மேனும் வேறொரு திட்டத்துடன் தனது பங்களாவையே தீக்கிரையாக்க முயற்சிக்கிறார். அங்கே இன்னொரு திருடனும் நுழைந்திருக்கிறான்.

பங்களாவிற்குள் மூன்று நபர்கள் வெவ்வேறு நோக்கங்களுடன் சந்திக்கின்றனர். கண்டுபிடிக்கப்படாமல் இருக்க அவர்கள் மேற்கொள்ளும் முயற்சிகள், அவர்களுக்குள் நிகழும் மோதல்கள், ஒருவரை ஒருவர் மறைத்து நடக்கும் சம்பவங்கள் நடக்கிறது.

வறுமையில் வாடும் மனிதனும், செல்வத்தை இழந்த செல்வந்தரும் ஒரே இடத்தில் சந்திக்கும்போது என்ன நிகழ்கிறது, அவர்களது வாழ்க்கையில் என்ன மாற்றங்கள் ஏற்படுகின்றன என்பதே படத்தின் மையக்கருத்து.

## நடிகர்கள்

* விஜய் சேதுபதி - மகாதேவ்
* அரவிந்த்சாமி - மோகன் போஸ்மேன்
* அதிதி ராவ் ஹைதாரி
* சித்தார்த் ஜாதவ் - திருடன்

## விமர்சனங்கள்

தினமலர் நாளிதழில் வந்த விமர்சனத்தில் "ஒரு மாறுபட்ட கதையை விரும்புகிறர்களுக்கு, சத்தம் இல்லாத அந்த கால கருப்பு வெள்ளை படத்தை ரசிப்பவர்களுக்கு காந்திடாக்ஸ் பிடிக்கும். மற்றவர்களுக்கு இவர்கள் என்ன சொல்ல வருகிறார்கள். இதென்ன வீண் முயற்சி. ஒன்றுமே புரியலையே என்ற எண்ணம் வரும்" என்று எழுதி  மதிப்பீடிகளை வழங்கினர். இந்து தமிழ் திசை நாளிதழுக்காக டெக்ஸ்டர் எழுதிய விமர்சனத்தில் "மொத்தத்தில் வசனங்கள் இன்றி காட்சிகளின் வழியாக உணர்வுகளைக் கடத்தும் ஒரு கலை வடிவமாக வந்திருக்க வேண்டிய இந்த மவுனப் படம், அதன் நோக்கத்தில் வெற்றி பெறாமல் தடுமாறி இருக்கிறது" என்று எழுதியிருந்தார்.

ஆனந்த விகடன் வலைதளத்தில் வந்த விமர்சனத்தில், "முன்னணி நடிகர்களைக் கொண்டு சைலண்ட் திரைப்படம் என்கிற முயற்சியைச் சாத்தியப்படுத்தியிருக்கும் இயக்குநரைக் கைகுலுக்கி வாழ்த்தலாம். ஆனால், வழக்கமான கதை, வழக்கமான கருத்து போன்றவற்றால் அந்த முயற்சி திருவினையாகாமல் போக, இந்த 'காந்தி டாக்ஸ்' நம் காதுகளை முழுமையாக எட்டவில்லை" என்று எழுதினர்.

## மேற்கோள்கள்

## வெளியிணைப்புகள்

* இணையதள திரைப்பட தரவுத்தளத்தில் *காந்தி டாக்ஸ்*